
  Indledning


  En indsigt i det liv, som jeg har levet og lever. Alt er skrevet, alt er ikke med. Dette er mit liv på godt og ondt. Et kig i barndommen og opvæksten. Ungdomsår og de senere år.


  Jeg besluttede mig for min bog, for at skrive om mit liv ud fra mit syn og mine oplevelser. Om det, så mange synes er underligt. Nemlig det at være clairvoyant. Ja, hvad er det og hvordan startede det hele? Godt spørgsmål. Jeg ved det ikke. Det var der bare.


  I gamle dage ville jeg være brændt på bålet, stenet til døde eller tortureret. Mange siger, godt du ikke levede dengang. Til det kan jeg kun sige, ”vrøvl! Verden er ikke så meget anderledes i dag.” Der går næsten ikke en dag, hvor jeg ikke bliver mobbet verbalt på Facebook eller Instagram, bliver truet på livet eller noget andet. Jeg vælger at lade det ligge, blokerer og sletter. Men det undrer mig, at såkaldte intelligente mennesker opfører sig på den måde. Så sent som i skrivende stund, hvor en læge fra Hvidovre hospital deler et opslag med en af mine videoer fra Facebook. En video, hvor jeg udlodder en gratis healing. I opslaget nedgør han mig, mit virke og mit udseende og har selvfølgelig sine fans til at hjælpe sig. Er det intelligens? Måske, måske ikke. En af mine mandlige kolleger sagde, ”Gud fri mig vel! Mænd med små tissemænd er de værste.” Måske derfor? Det var nok mere for at få mig til at grine, han sagde det. Men måske har lægen haft en frygtelig barndom og aldrig blevet hel igen, eller en kvinde knaldede med en anden, når han troede, hun var hans kvinde for evigt. Eller også hader han sin mor, og så lad det da for fanden gå ud over mig, alt det had. Jeg tilgiver ham, thi han ved ikke hvad han gør, eller gør han? Bare et eksempel på det jeg kommer ud for, ved at være den jeg er. Hvem er vi der dømmer andre? Hvem er vi der ved bedre? Hvem er vi der skal bestemme? Hvem er vi der skal styre?


  Jeg ved ikke alt. Jeg får ikke alt at vide fra åndelig side. Det jeg får og modtager, er det jeg prøver at videregive på bedste vis. Men jeg er ikke fejlfri. Jeg er et menneske der går ind og bliver medium. Ikke et medium der går ind og bliver menneske. Jeg er ikke et orakel. Nogle vil hade mig, fordi sådan er mennesket. Nogle vil kunne lide mig. Andre vil syntes jeg er for meget, og det er jeg helt sikkert. Jeg er kun glad for at jeg har min kæreste, kommende mand, der rummer mig og er lige præcis den støtte jeg har brug for. Som holder fast i mig og bremser mig lidt, når jeg kører med 200 km/t derudad og glemmer mig selv. Og de andre der også gerne vil være sammen med mig. Men husk, jeg er bare mig. PÅ GODT OG ONDT. Det sørger jeg på bedste måde at leve op til. Når nogle siger, ”det burde da du vide.” Kan jeg kun svare, nej! Jeg har også et liv der skal leves, jeg får det ikke serveret på et sølvfad og kan de 7 lottotal. Jeg må leve med smerte og glæde. Jeg ønsker ingen ondt, kun godt. Også dem der har gjort mig ondt, ønsker jeg det bedste. Men jeg siger fra og gør ikke som der står i Bibelen, ”vend den anden kind til.” Nogle gange vælger jeg at være stille, man skal vælge sine kampe. Nogle kampe er ikke værd at kæmpe, og andre er værd at kæmpe for. Men du skal leve dit liv, og glædes over det. Nyd hver dag og nyd den godt. Lad være med at synes det er synd for dig. Gør ikke dig selv til et offer ved at tænke, ”det er meget nemmere for de andre.” Gu er det da ej! Hank op i dig selv og gør noget ved det. Det er ikke altid nemt. En af mine mandevenner lærte mig noget for ganske nyligt. ”Man kan ikke ligesom dig Annette, bare tage sig sammen og gå videre. Du er så hård, men ikke alle kan.” Se, det havde og har han så ganske ret i. De ord gjorde, at jeg lukkede en person ind i mit liv igen. En mand der forlod mig, men senere vendte tilbage som en lille våd hundehvalp. Det beskriver jeg senere i bogen.


  Den her bog er ikke om love light, harmoni og "nu skal vi sidde i en rundkreds og elske hinanden". Deter en bog om mit liv og min gave. På godt og ondt. Jeg har været meget igennem. Men fortryder jeg noget? Måske. Det er der intet andet at gøre ved, end at komme videre.


  Min eksmand prøver stadigvæk efter 7 år, at forpeste mit liv. Han er meldt til politiet for stalking, for adskillige år siden. Min hundepasser var skræmt af at han rendte rundt om hytten, kørte i taxa frem og tilbage osv. Sådan kunne jeg blive ved med at fortælle. Min dygtige advokat, Karen Damgaard, tager sig af det. Det er mere, at jeg ikke tog chancerne, men gik for højt op i at please eller gøre hvad andre syntes. Kan jeg gøre noget ved det? Nej. Men jeg kan sørge for at hver dag bliver den bedste dag. Jeg prøver på at hver klarsynsaften skal være den bedste aften, i samarbejde med den åndelige verden. Bare én person kan gå hjem med noget værdifuldt efter sådan en aften, ja så har man gjort en forskel. Det handler ikke om at være bedst. Men at gøre det til det bedste man kan. Vær ikke i tvivl. Jeg elsker mit liv.


  Min bog går ikke, som nogle måske vil foretrække frem år for år. Jeg ser tilbage på mit liv og er samtidig i mit nuværende. Jeg prøver at bogen skal være for alle at forstå, og let læselig. Jeg bærer ikke nag, men der er bare ting jeg ikke ønsker at være en del af mere. Her kommer min advokat ind i billedet igen. Jeg prøver at holde tingene på et forståeligt plan, så det ikke bliver så højtideligt. Der er ting som jeg holder for mig selv. Som jeg sagde til mine ene veninde engang, ”får jeg nogensinde nykker til en klarsynsaften, så løber du op på scenen og stikker mig en lige højre, går ned og sætter dig igen, og vi fortsætter.” Jeg griner. Håber I forstår. Sæt ikke en clairvoyant op på en piedestal. Så mange syntes, det er så specielt at være åndelig. Gu er det ej! Det er hårdt arbejde som alt andet. Vi er af kød og blod. Vi går på wc. Og taber sutten ind imellem. 


  Åkirkeby


  Tidlig barndom


  

  Jeg er født 7. marts 1966 og hedder først Annette Edel Jensen i dåbsattesten.


  Det første jeg husker fra mig selv er leg med en trehjulet cykel, og stikkelsbær jeg prøvede at putte op i sadlen. Derefter går jeg sammen med min mor. Vi skal flytte. Flyttelæsset kører med min far, flyttemanden og min søster. Jeg og min mor går ad en vej der ikke er asfalteret. Jeg havde sagt til min mor, at jeg også ville køre bil. Der var ikke plads, sagde hun irriteret til mig. Det husker jeg tydeligt. Solen skinnende imens vi gik, en lang tur. Jeg var ikke tilfreds med det, vi havde jo ikke bil, så det at køre bil var stort. På det tidspunkt må jeg have været 4 år. Vi flytter til Smedegade i Åkirkeby, jeg er født der. I det lille ø samfund, Bornholm.


  Længere nede ad gaden boede min farmor og farfar. Farmor ville kun hedde Bedste, ikke farmor. De boede i et 3 etagers stort hus med en stor brun port. Deres hus havde en trappe op til hoveddøren. De nederste 3 trin var lavet som en separat trappe i træ. Den kunne man så flytte rundt på. Det var fordi ellers kunne Bedstes bil ikke komme i garage i gården. Min Bedste kunne køre sin folkevogn boble ind i garagen, med kun én cm på hver side at gøre godt med. Det imponerede mig, da hun fortsat kunne gøre det som 90-årig. Ikke en ridse. At hun så ikke kunne se cyklisterne, og slog farten af når hun skulle krydse en vej, var noget andet. De havde en colliehund, der hed Boy.


  De var baptister så det battede, de havde også boet ovenpå baptistkirken i Åkirkeby som en slags forpagtere, der sørgede for alting var klar til gudstjenester osv. De betalte tiende til kirken. Hver måned når der i kirken indsamledes kollekt, lagde farfar en lille hvid kuvert i posen. Jeg husker kirken tydeligt. En gammel kirke midt i byen, ikke helt så flot som den der lå lidt derfra. Her var et slags kæmpebadekar i gulvet, her blev man voksendøbt i hvide kjoler, der mere lignede lagner. Jeg husker juletræsfesten. Hvor var det fantastisk, med et smukt pyntet kæmpetræ med julegodter. Gaver fik man, og godteposen. Sikke en fest, og alle var så søde. Men hvor var det irriterende at få æble og klementin i godteposen, slikket var jo det bedste. Jeg mindes endnu smagen af karamelstænger og musling med bolsje i, der kunne farve tungen. Jeg husker, at nadveren var frisk franskbrød med birkes i små stykker. Lugten af kirsebærvin i de bittesmå glas, som sad nede i en bakke så de ikke kunne vælte, den lugtede sødligt. Vinen var den, hvor der sidder et lille vinglas fast på flasken, kirsebærvin. I det kolde køkken lugtede der godt af kaffe og kaffefløde. Dengang brugte man så sandelig ikke mælk i kaffen. Næ, da brugte man rigtig fløde og en sukkerknald. Jeg husker kringlen til bagefter kirkegangen, som Bedste havde bagt, og bollerne med tandsmør. Der var både koldt og køligt i det store kirkekøkken. Selv da Bedste og farfar ikke boede over kirken mere, men i Smedegade, passede de kirken. Kirkebænkene. Salmebøgerne, der skulle stå pænt i orden. Jeg husker Bedstes bolsjer i tasken som man fik under gudstjenesten, så man holdt sin kæft og ikke sad uroligt. Ellers fik man nogle hvasse øjne og fik at vide, at Jesus bliver ked af det. Jeg ville så gerne være ligesom Jesus sagde man skulle være. Et godt menneske.


  Det var et helvede, når man overnattede hos Bedste og farfar. Når man ikke kunne spise den tykke, stive havregrød. Mener nu den var ret klumpet. Farfar kiggede på mig og sagde med bedrøvede øjne, ”nu bliver Jesus ked af det.” Bedste stemte i, hvem ville dog gøre Jesus ked af det og alle de stakkels sorte børn i Afrika som gerne ville have haft grøden. Jeg havde nogle gange lyst til at råbe, ”så send for helvede den grød til Afrika!” Men det gjorde jeg ikke, man bandede ikke og man opførte sig pænt.


  Jeg gik også i søndagsskole hos evangelisterne. Det elskede jeg. De søde damer, der fortalte de dejligste eventyr historier om Bibelen, og hvor dejligt der var i Himmerige. De viste billeder af Himmerige og al den godhed Gud og hans søn Jesus havde. Jeg kunne blive rasende på de andre børn, når de ikke kunne holde mund imens damerne fortalte de dejlige historier om Himmerige. Jeg kunne næsten ikke vente med at dø nogle gange, det var jo en helt anden verden, Himlen. Der fik man helt sikkert lov til at spise hvad man lystede. Vi sang kristne sange om Guds storhed. Jeg kunne bare ikke begribe hvordan Gud kunne være far til Jesus, han havde jo en far der var tømrer. De var gode ved os, damerne, og søde. Vi fik saftevand og småkager.


  Jeg kan ikke fordrage min far, jeg er bange for ham. Han så på mig med stikkende øjne, sådan føltes det i hvert fald nogle gange. Følelsen af ikke at være ønsket havde jeg ofte, det behøver man ikke være så gammel for at mærke. I første omgang sov jeg og min søster i samme værelse som mor og far, og så senere sov vi i et andet værelse. Vi har også sovet på loftet i det lille byhus. Jeg husker tydelig det lille røde hus, med gården og haven bagved, hvor man kunne komme ud til det lille anlæg med søen, der var ænder. På et tidspunkt blev der lagt træk og slip ind, som man sagde dengang. Da vi flyttede ind var der lokum i udhuset i gården, men vi fik træk og slip wc i udhuset. Min mor var stærkt overvægtig igennem min barndom. Jeg husker medisteren, sovsen og kartofler. Hvorfor lige det, ved jeg ikke. Jeg fik også så meget andet at spise. Jeg selv var også buttet i barndommen.


  Jeg blev låst inde på et værelse på loftet når jeg ikke havde været sød. Måske derfor jeg har lidt af klaustrofobi i en periode. Kan stadig have det til tider, men har lært at beherske det. Jeg husker en dag min mor ikke var hjemme, vi skulle spise frokost med min far. Husk at jeg var vant til lyst Nyker rugbrød hos mormor. Lyst Nyker brød smagte så meget anderledes end mørkt rugbrød. Min far gav mig mørkt rugbrød med spegepølse på. Jeg kunne ikke lide noget af det, så jeg spiste det ikke. Spegepølsens fede smag kunne jeg bare ikke lide.


  Min søster Lotte var halvandet år yngre, hun sladrede til min far. ”Far, far – Nette spiser ikke maden.” Han tabte besindelsen. Han slog mig hårdt i røven, rystede mig voldsomt og beordrede mig hen til bordet og spise. Jeg måtte ikke rejse mig før jeg havde spist op. Jeg græd, men der var ingen kære mor. Jeg husker endnu at jeg hulkede og hikstede af angst over ham. Herregud, jeg var 4-5 år. Hvis jeg ikke spiste den mad kom jeg på børnehjem, sagde han. Nogle gange kom jeg i seng uden aftensmad. Jeg husker engang, hvor han også havde teet sig overfor mig og jeg ikke måtte få mad. Min mor gav mig penge, så jeg kunne løbe op til pølsevognen og få en pølse. Da jeg kom tilbage tørrede hun mig om munden, så far ikke så ketchuppen jeg havde kørt rundt i hovedet. Pølsen smagte godt og jeg husker jeg godt kunne have spist en til.


  Jeg husker også en dag en mand der sad i gården, en af min fars venner. Han sagde noget grimt til mig og jeg kastede sand på ham. Han slog mig så hårdt han kunne i røven. Jeg skreg og min far kom ud og spurgte hvad jeg skreg for. Jeg fortalte at manden slog mig, men selvfølgelig troede han ikke på mig. Jeg kom op på værelset som straf. Jeg havde ingen tillid til ham, jeg følte altid noget var galt.


  Jeg elsker min mormor, hos hende føler jeg mig tryg. Jeg erfarer mange år senere hvorfor. Min mor var og er ikke ond, hun var bare vag i forhold til min far. Han var voldelig og kørte sit diktatur. Mors egen barndom havde været hård og selvværdet ikke det bedste. Hun kom fra et fattigt hjem. Vi var også fattige, men heldigvis havde vi farmor og farfar.


  Mormor, jeg elskede at være hos mormor. Jeg husker endnu at jeg ikke udtalte ’mormor’ rigtigt. Senere fandt jeg ud af at det var fordi hun mere eller mindre havde været min mor indtil jeg var fire. De andre kaldte hende Mutter. Hvor jeg dog elskede min mormor. Alt andet var lige meget når jeg var hos hende. Der blev gjort lidt stads af mig, jeg fik lyst rugbrød og hindbærsnitter eller kokossnitter når brødbilen kom.


  Én gang om ugen kom bilen derude på landet. Det var et fantastisk syn at kigge ind i brødbilen. Det var hylder med lyst Nyker rugbrød og hylder med mørkt rugbrød. Nykerbrødet var fra bageren i Nyker by. Der var franskbrød og sigtebrød og der var forskellige slags kager. Duften af det hele når bageren åbnede døren og spurgte, ”hvad vil du have i dag fru Jensen?” Jeg måtte vælge en kage og gumle på den. Bitte små bidder, så varede den nemlig længe. Vi var fattige, så det at jeg fik kage var stort.


  Min mormor var også god til at bage hvedebrød. Mormor hed Edel, jeg hed Edel til mellemnavn, men nu hedder jeg bare Annette Edel. Men mormor bagte jo hvedebrød, og andre slags brød. Hvedebrødet husker jeg bedst. Der kom smør på, jeg hadede nemlig sukater. Mormor boede på en gård på landet. Min morfar kunne jeg ikke så godt lide. Han gjorde mig ikke noget, men jeg holdt mig fra ham. Han blev kaldt Gamle, med hed Frede. På den gård boede de med alle mine mostre og onkler. Nogle af dem var kun nogle år ældre end jeg, og min mor var den eneste der var flyttet hjemmefra. Hun var ikke hans rigtige datter. Jeg erindrer et billede af en mand i uniform der var min mors far. Så der var stadigvæk otte børn i alle aldre. Jeg husker værelserne fyldt op med køjesenge.


  Min yngste moster Bente, som nu er død af kræft, tyggede altid på tyggegummi. Hun tog det ud om aftenen og gemte det i vindueskarmen, så var det klar til næste morgen. Hun kunne tygge og snakke så der stod spyt i mundvigene.


  Min moster Gitte kunne jeg bedst lide. Hun var lige en cirka ti år ældre. Hun var altid god ved mig, men for helvede hun gik stærkt når vi skulle til Brugsen. Jeg kan stadigvæk gå stærkt den dag i dag.


  Der lugtede også anderledes på landet. Der var katte, høns og ænder, og gæs der blev slagtet til jul. Der var lokum ude i gangen husker jeg. En gal hane. Traktor og pløjeting. Jeg husker det altid lidt rodet udenfor. Min morfar var ikke den bedste landmand, han gik nogle gange bare og snakkede for sig selv. Han blev kaldt for Gamle af mine onkler og mostre, så selvfølgelig kaldte jeg ham også det. Jeg spurgte engang, ”Gamle, hvem snakker du med?” Han svarede at han snakkede med en mand der gik derhenne. Jeg så nu ingen mand. Han glemte også at give kyllingerne vand og så gik de i vandtruget og druknede. Bondekonen kunne sige at de skulle grave kartofler op og når mormor så skulle se hvor langt morfar var nået, havde han ikke lige husket det at der skulle lægges kartofler.


  Min far drak. Nogle gange mere end andre. Jeg husker at der altid var ballade i en eller anden form med ham, så jeg blev sendt op til mormor. Gud, hvor jeg elskede det. Jeg ville ikke hjem igen, så jeg forstod ikke hvorfor jeg ikke bare kunne være der. Ikke fordi man blev nusset så meget, og i bad kom man heller ikke bare. Der var en brønd og ikke indlagt vand.


  Jeg havde også en søster, halvandet år yngre end jeg. Hun og jeg var og er meget forskellige. Hun var ikke med hos mormor og det passede mig fint. Mormor var min. Jeg overhørte engang en samtale, fordi jeg var den slags barn der hørte og så alt, mærkede den mindste vibration. Jeg husker endnu hvor godt det gjorde i mit lille barnesind, at mormor sagde, ”jeg er nu mest til Annette, hun er vores.” Uh, hvor gjorde det godt at min søster ikke var god nok her. Det var den følelse det gav mig. I dag har min søster og jeg ingen kontakt, det behøver vi ikke, det er til ingen glæde. Lige pludselig kom der en søster til, vi er også vidt forskellige, men hun og jeg har god kontakt og ses tit.


  Jeg husker en dag, måske var jeg fem år, min mormor sagde, ”nu kommer der torden”, og det gjorde der. Det buldrede og bragede og regnen styrtede ned i stænger. Vi stod der ved siden af hinanden og var bange for torden sammen. Der var ligesom også noget skjult i det, min mormor vidste til tider mere end andre. Jeg vidste og hun vidste. Vi stod der bare der i døren og kiggede imens lynene lyste himlen op. Guderne Thor og Odin var i rædsomt humør.


  Jeg elskede det frie liv hos mormor. Mine onkler der kørte tur med mig i deres biler. Undtaget når de skulle kaste mig op i luften og jeg ramte loftet. De gav mig is. Hos mormor var der ingen Gud eller Jesus der var vred. Eller angsten for en far og hans humør. Kun mormor når min yngste moster var fræk og sagde, ”nul komma nul, damehul.” ”Hvad sagde du?” spurgte mormor og min moster Bente svarede lige så kækt, ”Nul komma nul, damehul.” Så fik hun én over nakken, og så tudede hun. Jeg kunne godt finde på at godte mig over det, over at det ikke var mig der ikke var sød.


  Min yngste onkel gjorde så mange underlige ting. Han åbnede ikke dørene normalt, han brugte albuerne. Der var gift på håndtagene, sagde han. Han var kun et par år ældre end mig. Han havde også druknet kattekillingerne, han smed dem i brønden. Så måtte mine onkler hen til nabogården og hente vand. Men når jeg husker tilbage var det bare sådan det var.


  Jeg var helt sikkert en belastning for mine mostre og onkler. Jeg kunne glide lige så stille ind på værelserne og lytte til hvad de sagde, jeg kunne gøre mig helt usynlig. Bagefter aflagde jeg rapport til mormor, og så var der udgangsforbud for dem. Sladretaske og møg tøs kaldte de mig. Jeg husker også at jeg stjal nogle penge fra min ene moster. De lå under hovedpuden. Så tog jeg i Brugsen og købte mig en tavle med kridt, som jeg ønskede mig så inderligt. At spørge min mor om det kom slet ikke på tale. Jeg nægtede at have taget dem. Undskyld tænker jeg, men hun er død af kræft nu. Jeg ved hun ikke bar nag.


  Nogle gange stak jeg af fra min mor og far om aftenen, der var jo wc i gården, men i stedet løb jeg ned til Bedste og farfar. Det var så hyggeligt at sidde der og få chokolade imens de fyrede godt op i brændeovnen, eller kaminen. Jeg bildte dem ind at jeg havde fået lov til at besøge dem. Jeg gad ikke være derhjemme. Så hentede mor mig hjem. Åh, hvor mange gange har jeg ikke set min far døddrukken, min mor travende op og ned ad gulvet og ikke have tid til os tre piger.


  Min fars bror Kurt, kaldet Kutte, var også døddrukken, han råbte og skreg. De blev så helvedes ondskabsfulde. Onkel Kutte var vidt berygtet på Bornholm og hos politiet. Engang kom ham og min far op at slås og min far måtte slå ham ned med en skovl. Det husker jeg han fortalte min mor. Jeg havde jo også set deres håndgemæng. Så huserede han ellers hos mine bedsteforældre og forlangte Bedste skulle lave hotdogs til ham. Som hun altid sagde når noget var helt galt, ”det er en syge.” Onkel blev boende hos mine bedsteforældre indtil han en dag smed stængerne i vejret. Som 60-årig, måske ældre. Jeg kan huske han aldrig kom ned fra loftsværelset når vi var på besøg. Han fik maden på en

